Sute de persoane din Bolintin, județul Giurgiu, au permise de conducere, deși nu știu să scrie și să citească. O parte dintre ei au făcut accidente, iar Parchetul Tribunalului Giurgiu a deschis mai multe dosare penale, care trenează de mai bine de doi ani. Din rețeaua care dădea permise analfabeților ar face parte polițiști din cadrul Serviciului Permise Giurgiu și doi instructori care îi ajutau pe cei care dădeau șpagă să treacă examenul.

Majoritatea locuitorilor din Bolintin Vale știu că foarte mulți bolintineni au obținut permise de conducere ilegal.

Locuitor: Foarte multe persoane. Dacă tu nu știi să citești, nu știi să te exprimi, cum ai putea să scrii sau să înveți? Sincer!

Reporter: Ați auzit să fi obținut permise oameni care nu știu să scrie și să citească?

Locuitor: De auzit, am auzit. În mare am auzit, că se mai obține și cu o atenție.

5.000 de euro, prețul unui permis ilegal la Giurgiu

Potrivit informațiilor Digi24, un analfabet din Bolintin Vale ar fi dat șpagă în jur de 5.000 de euro pentru a obține permisul de conducere ilegal.

Reporter: Ați auzit că și-au luat permise fără să...?

Locuitor: Am auzit. La mulți le-a luat îndărăt poliția, la ăia care a dat bani și...

Reporter: La o parte le-au confiscat permisele?

Locuitor: Le-a luat la o parte.

Reporter: De ce?

Locuitor: Dacă nu corespunde.

Reporter: Ați auzit că persoane care nu știu să scrie și să citească au permise de conducere?

Locuitor: Se știe, sigur!

Rețeaua care intermediază permise analfabeţilor ar exista de mai bine de cinci ani. Ea ar fi alcătuită din doi instructori auto, care fac legătura clienților cu polițiștii de la Serviciul Permise Giurgiu. Șpaga se împarte între aceștia. Veriga importantă în rețea este polițistul din sală, unde se dă proba scrisă. Un intermediar al acestei rețele a povestit pentru Digi24 că analfabeții erau băgați în sală la sfârșit. Polițistul trecea prin dreptul calculatorului candidatului, citea întrebarea, după care îi arăta din spate, pe degete, care e răspunsul corect. Poliția din Bolintin a refuzat să vorbeasc cu echipa Digi24.

Reporter: Bună Ziua. De la Digi24 suntem...

Polițist: Nu aveți voie să filmați aicea, vă rog frumos!

Reporter: Aș fi dorit să vorbesc cu șeful Poliției.

Polițist: Nu este deocamdată, este la Parchet. (...)

Reporter: Cu altcineva din conducerea Poliției pot vorbi?

Polițist: N-aveți cu cine. Haideți!

Întreaga rețea a fost deconspirată în urma unor accidente rutiere în care au fost implicați acești analfabeți. La audieri, polițiștii din alte județe au observat că unii şoferi din Bolintin nu știu să scrie și să citească. Așa au fost obligați procurorii Parchetului de pe lângă Tribunalul Giurgiu să deschisă dosare penale.

Parchetul Giurgiu are mai multe dosare în lucru

„La nivelul Parchetului de pe lângă Tribunalul Giurgiu sunt înregistrate cauze penale, care au ca obiect obținerea în condiții suspecte, a unor permise de conducere de către persoane care au domiciliul sau reședința pe raza județului Giurgiu”. (Sursa - Parchetul Tribunalului Giurgiu)

Ancheta trenează de doi ani. Reprezentanții Parchetului de pe lângă Tribunalul Giurgiu refuză să explice de ce.

Reporter: Niște lămuriri putem obține de la cineva? Putem sta de vorbă cu cineva? (...) Este aici purtătorul de cuvânt?

Jandarm: Da, este.

Reporter: Putem sta de vorbă cu el?

Jandarm: Nu.

Serviciul Permise Giurgiu se află în subordinea prefectului județului. Nimeni nu a vrut să stea de vorbă cu noi pe acest subiect.

Reporter: Cu cine aș putea vorbi din conducerea Serviciului despre acest subiect?

Polițist: Cu șeful Serviciului, că altcineva n-are cine să dea relații. (...) Sau dacă nu, la Prefectură, la relații cu publicul.

Reporter: De la Prefectură m-au trimis aici, la dumneavoastră.

Polițist: Aaa, ca să scape.

Un caz similar a mai avut loc acum 11 ani, la Pitești. Mai multe vedete și chiar primari au obținut permise de conducere după ce au dat șpagă.